ไฟแนนซ์ทูเดย์
โดย...ภูคา
2 มิ.ย. 2559

โดย...ภูคา
ยังไม่ถึงปลายปีกระแสการสรรหากรรมการผู้จัดการใหญ่ธนาคารกรุงไทยลือหึ่งกันหลายคน หนึ่งในนั้นมีชื่อ ชาติชาย พยุหนาวีชัย ผู้อำนวยการธนาคารออมสินรวมอยู่ด้วย ได้โอกาสถาม พี่บู้ยังบอกปัดว่าทำงานที่ธนาคารออมสินก็ดีอยู่แล้ว
เพราะตอนนี้เรียกว่างานล้นมือ แถมยังต้องเร่งเรื่องการพัฒนาระบบรองรับอี-เพย์เมนต์ของรัฐบาล และเป็นแม่งานแทบทุกเรื่องที่เป็นการปล่อยสินเชื่อในโครงการรัฐบาล แม้เจ้าตัวจะปฏิเสธ แต่ใครจะรู้ ถ้าผลงานเข้าตากรรมการก็อาจได้รับเทียบเชิญก็เป็นได้
หันไปธนาคารไหนก็เตรียมความพร้อมลงทะเบียน Any ID กันหมดแล้ว ล่าสุด ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ ที่อยู่ระหว่างการพัฒนาระบบคอร์แบงก์กิ้งกลัวตกขบวน คาดว่าทาง มงคล ลีลาธรรม เอ็มดีเอสเอ็มอีแบงก์ เตรียมเอ็มโอยูกับธนาคารออมสินให้เป็นผู้พัฒนาระบบคอร์แบงก์กิ้งของธนาคารภายในเดือนนี้
งานนี้จะใช้วิธีการเช่าระบบแทนการลงทุนซื้อระบบใหม่ทั้งหมด เพราะงบมีน้อยและเริ่มทำกำไรได้ จึงลงตัวที่การจ่ายค่าเช่าระบบเป็นรายเดือน งานนี้นอกจากจะรับลงทะเบียน Any ID ได้แล้ว ลูกค้ายังสามารถชำระค่างวดได้ที่ธนาคารออมสินทุกสาขาอีกด้วย